חברת תדיר-גן, שמייצרת מכלולים מאלומינים, אבץ ומגנזיום לתעשיית כלי הרכב, בוחנת אפשרות לרכוש את הבעלות המלאה בקבוצת חברות שפועלת בגרמניה ובפולין, ועוסקת בייצור, עיבוד ושיווק של מכלולים מכנייים לתעשיית כלי הרכב שעשויים מסגסוגות אלומיניום.
הקבוצה הגרמנו-פולנית מעסיקה 325 עובדים ומחזור המכירות שלה ב-2011 הסתכם ב-40 מיליון יורו. תדיר-גן מציינת שחתימה על הסכם רכישה כפופה לקיומם של תנאים שונים, כולל אישור לקוחותיה של הקבוצה הזרה.
לפי ההערכות, הקבוצה הגרמנו-פולנית מספקת את מוצריה ליצרניות כלי רכב שאינן נמנות עם לקוחותיה של תדיר-גן, שמקיימת תלות בחברת - General Motors שסיפקה לה 57% מהכנסותיה ב-2011 לעומת 54% מהכנסותיה ב-2010.
מחזור המכירות של תדיר-גן ב-12 החודשים האחרונים הסתכם ב-53 מיליון יורו, והיא מעסיקה 380 איש - כך שהבשלת המו"מ לכדי עסקה עשויה להגדיל את מחזור המכירות שלה ב-75% ואת מספר עובדיה ב-85%.
קרן פימי, שמנוהלת בידי ישי דוידי, רכשה את השליטה (66%) בתדיר-גן בינואר 2011 מחברת ההשקעות אינספייר, שהיתה בשליטת אבי ורטהיים, אחיינו של מוזי ורטהיים, שנקלעה למצוקה פיננסית והגיעה לסוף דרכה הכלכלית.
פימי רכשה את השליטה בתדיר-גן לאחר שהשקיעה 42 מיליון שקל תמורת הקצאה של 70% ממניותיה של תדיר-גן, כלומר לפי שווי חברה של 18 מיליון שקל לפני ההשקעה. זאת לאחר שמכרה לאינספייר 34% ממניותיה של תדיר-גן בשלוש עסקות בין מאי 2006 לינואר 2009 לפי שווי חברה משוקלל של 200 מיליון שקל.
תדיר-גן נסחרת בשווי של 74 מיליון שקל לאחר ירידה של 14% מתחילת 2012. תדיר-גן רשמה רווח תפעולי של 1.4 מיליון דולר במחזור של 15.7 מיליון דולר ברבעון הראשון של 2012, בהשוואה להפסד תפעולי של 1.3 מיליון דולר במחזור של 17.1 מיליון דולר ברבעון המקביל ב-2011. ההון העצמי של החברה מסתכם ב-23 מיליון דולר, אך היא נושאת על גבה חוב פיננסי נטו של 6 מיליון דולר. לפי הניסיון בהשקעותיה של פימי, נראה שתדיר-גן תבצע את הרכישה בהון ולא באמצעות גיוס חוב נוסף כדי להימנע ממינוף מאזנה של החברה.